विश्व हिंदू परिषद के विरोधों के बीच थिअटर तक पहुंची फिल्म 'लाली की शादी में लड्डू दीवाना' एक पढ़ी-लिखी, आत्मनिर्भर, खूबसूरत लड़की 'लाली' (अक्षरा हसन) और झूठे, मतलबी, लूज़र 'लड्डू' (विवान शाह) की लव स्टोरी है, जिसमें एक नेक-जहीन, अमीर शहजादे 'कबीर' (गुरमीत चौधरी) का तीसरा एंगल भी है। फिल्म की कहानी में झोल की भरमार है। मसलन, साइकल की दुकान के मालिक का बेटा यानी अपना हीरो लड्डू टाटा, बिड़ला, अंबानी बनने का सपना देखता है, पर उसे पूरा करने के लिए ललितपुर से बड़ोदरा जाकर कैफे में वेटर बन जाता है। शायद ही किसी ने टाटा, बिड़ला बनने के लिए यह रास्ता पहले कभी सोचा होगा। यही नहीं, कैफे में बैठे-बैठे अपने लैपटॉप पर करोड़ों की डील करने वाली लाली नौकरी छोड़ते ही सड़क पर आ जाती है, क्योंकि उसका घर, गाड़ी, मोबाइल सब कंपनी का है। मोबाइल का बिल भी कंपनी भरती है। यह कैसी नौकरी थी भई, फिल्म के राइटर साहब शायद भूल गए कि नौकरी करने पर कुछ सैलरी-वैलरी भी मिलती है। फ्लैशबैक और प्रजेंट में झूलती फिल्म कश्मीर की खूबसूरत वादियों, सरसों के खेत जैसे कुछ खूबसूरत सीन के बावजूद इस कदर बोर करती है कि दिल करता है कि काश इसकी समीक्षा न करनी होती तो एक नींद ही मार ली जाती।  खैर, फिल्म की शुरुआत होती है लाली की शादी से, जो नौ महीने की प्रेग्नेंट है और वीर से शादी के बंधन में बंधने वाली है। उसी मंडप में लड्डू भी दूल्हा बना बैठा है। तभी लड्डू होने वाली दुल्हन लेक्चर देकर लोगों को पकाना शुरू करती है, लेकिन लड्डू उससे प्रेरित होकर वीर के पास यह खुलासा करने पहुंच जाता है कि लाली के होने वाले बच्चे का बाप वही है। फिर शुरू होता है फ्लैशबैक यानी लाली और लड्डू की अमर प्रेम कहानी, जिसे देखकर लोग फिल्म देखने के अपने फैसले को कोसने पर मजबूर हो जाएंगे। अमीर बनने का सपना देखने वाला लड्डू लाली को अमीरजादी समझकर कॉफी के साथ गुलाब का फूल देकर पटा लेता है। लाली को पाकर उसके मन में लड्डू फूटने शुरू ही होते हैं कि पता चलता है कि लाली ने नौकरी छोड़ दी है और उसकी तरह ठन ठन गोपाल हो चुकी है। लाली को भी लड्डू के झूठ पता चल जाता है। फिर भी वह लड्डू के साथ कश्मीर में प्यार भरे गाने के लिए तैयार हो जाती है। हद तो तब होती है जब लड्डू अपनी गर्लफ्रेंड लाली से बॉस की गलत हरकतों को छोटे लेवल का कॉम्प्रोमाइज बताकर सहने की सलाह देता है। बॉयफ्रेंड की ऐसी नसीहत पर कोई भी लड़की जोर का थप्पड़ लगाएगी, लेकिन लाली चुप रहती है। वह लड्डू पर हाथ तब उठाती है जब वह उसे शादी से पहले प्रेग्नेंट हो जाने पर अबॉर्शन करने को कहता है। इस पर लड्डू के मां-बाप उसे बेदखल कर लाली को अपनी बेटी बना लेते हैं और अमीरजादे वीर से उसकी शादी तय कर देते हैं। अब लाली की शादी वीर से होगी या लड्डू से, ये जानने के लिए आपको फिल्म देखने की नहीं, बस थोड़ा सा दिमाग लगाने की जरूरत है। हां, वीएचपी वाले ये फिल्म जरूर देख सकते हैं, क्योंकि फिल्म देखने के बाद उन्हें ये तसल्ली हो जाएगी कि उनकी हिंदू संस्कृति सही सलामत है, क्योंकि फिल्म में प्रेग्नेंट महिला की शादी और फेरों का ऐसा कोई सीन नहीं है, जिसे लेकर वे बवाल कर रहे थे। फिल्म के डायरेक्टर मनीष हरिशंकर ने अपने तय कॉमिडी ऑफ एरर क्रिएट करने की कोशिश की है, लेकिन पूरी तरह नाकामयाब हुए हैं। फ्लैशबैक और प्रजेंट में झूलती फिल्म कश्मीर की खूबसूरत वादियों, सरसों के खेत जैसे कुछ खूबसूरत सींस के बावजूद दर्शकों को बोर ही करती है। विवान और अक्षरा की ऐक्टिंग बेहद निराशाजनक है। विवान ओवर ड्रमैटिक हैं तो अक्षरा के चेहरे पर इमोशन ही नहीं आते। संजय मिश्रा, दर्शन जरीवाला, सौरभ शुक्ला जैसे सपोर्टिंग कलाकार फिल्म को कुछ गति देने की कोशिश करते हैं, लेकिन बहुत भला नहीं कर पाते। फिल्म का म्यूजिक भी प्रभावी नहीं है। कहीं भी कभी भी आ जाने वाले गाने फिल्म को और बोझिल ही बनाते हैं।